  Туспуктэм: vk.com (Александр Ильин) Анжелика Тихонова корреспондент 2-тӥ пӧсьтолэзе Шаркан ёросысь Быгы гуртын финн-угор сиён-юонъя тямысэтӥез «Быг-Быг» фестиваль ортчиз. Ужрадэ 7 сюрс котыр адями пыриськиз. Со сярысь элькун тӧролэн но кивалтэтлэн пресс-службазы ивортӥз. « Тодӥсько, тросэз та праздникез чидатэк витё. Со эшъяськонлы, калыкъёсмылэн огазеяськонзылы пример. Пӧртэм калыкъёслэсь сиён-юонъёссэс веръяса но валаськод, кӧня асьмелэн огкадез, но со вакытэ ик ог-огмылэсь висъясез. Озьы ик та праздник калыклэн историеныз, лулчеберетэныз но сямъёсыныз тунсыкъятон пример, егитъёсты но » Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез 2022-тӥ арын фестиваль улсын рекорд пуктӥзы – табаньёслэсь одӥг метр ӝуждалаем башня ӝутӥзы. Солы 16 табаосын табань пыжизы. Арысь аре ужась «У нас вкуснее» площадка улсын пӧртэм улосвылъёсысь пӧраськисьёс финн-угор калыкъёслэн сиён-юонъёсынызы тодмато. Комиос туэ пермяк посикунчикъёс пӧразы, бесерманъёс – саламат, мадьяръёс – токань, поръёс – подкогыльё но кырпарсь сӥльлэсь шашлык. Ямало-Ненец автоном округысь пӧраськисьёс уйпал чорыглэсь строганинаен, уйпал пужей сӥлен но тундраысь емышъёслэсь морсэн куно каризы. Нош фестивале арлы быдэ пыриськись Москваысь шеф-повар Юрий Габров меря калыкъёслэн сиёнэнызы – пыжем вал сӥлен – паймытъяз. Асьсэос быгыос фирменной булочкаосынызы но варсен куно каризы, со юонэз Шаркан ёросын гинэ пӧзьто. Нош песянайёс элькунысь калыкъёслэн вунэм рецептъёссыя сиён-юон но пӧртэм пушкесо перепечъёс вайизы. Фестиваль улсын Быгыын «Интерактивный дом-музей удмуртской кухни» усьтӥзы. Гуртысь лулчеберетъя юрт сое кылдытыны Азьмуртлэн лулчеберет кичӧлтонъёсъя фондысьтыз грант утӥз, со сяна, ёрос коньдэтысь юрттэт висъязы. Музее ветлӥсьёс зэмос удмурт гурын пӧраськыны, удмуртъёслэн улон-вылонзы сярысь тодыны, аудиогидлы луыса удмурт песянайёслэсь кырӟанъёссэс кылзыны быгатозы. Тодэ вайытом, Быгыын туэ «Деревня будущего» ӵектосэз пыӵатыны кутскизы.  Тегъёс: Удмуртия Шаркан Лулчеберет Удмуртиысьтуризм фестиваль  